Տակեֆուսա Կուբո

**Տակեֆուսա Կուբո** (, ), ճապոնացի պրոֆեսիոնալ ֆուտբոլիստ։ Ներկայումս Ռեալ Մադրիդից վարձավճարով հանդես է գալիս Մալյորկայի և Ճապոնիայի ազգային հավաքականի կազմում։ Խաղում է հարձակվողական կիսապաշտպանի և աջ վինգերի դիրքում։

## Ակումբային կարիերա
### Վաղ կարիերա
Ֆուտբոլիստի կարիերան Կուբոն սկսել է Պերսիմոն և Կավասակի Ֆրոնտալե ակումբներում։ 2011 թվականի օգոստոսին նա միացավ Բարսելոնայի ակադեմիային։ Հետագայում պարզվեց, որ իսպանական ակումբը խախտել է ՖԻՖԱ-ի՝ մինչև 18 տարեկանների համար միջազգային տրանսֆերային քաղաքականությունը, ինչի պատճառով Կուբոն այլևս իրավունք չուներ խաղալ Բարսելոնայի կազմում։ 2015 թվականի մարտին նա վերադարձավ Ճապոնիա՝ միանալով Տոկիոյի երիտասարդական թիմին։

Իր պրոֆեսիոնալ դեբյուտը Կուբոն նշեց 2017 թվականի նոյեմբերի 26-ին՝ փոխարինման մտնելով Սանֆրեչե Հիրոսիմայի դեմ խաղում։ Իր առաջին գոլը խփեց 2018 թվականի մարտի 14-ին՝ Ճապոնիայի լիգայի գավաթի Ալբիրեքս Նիգատայի դեմ խաղում։ Օգոստոսի 16-ին Կուբոն կես տարվա վարձավճարով միացավ Յոկոհամա Ֆ. Մարինոսին։ Առաջին հանդիպումը ակումբի կազմում անցկացրեց օգոստոսի 26-ին՝ Վիսել Կոբեի դեմ խաղում՝ այս խաղում դառնալով գոլի հեղինակ։ Յոկոհամայի կազմում Կուբոն անցկացրեց 6 հանդիպում՝ դառնալով 1 գոլի և 1 գոլային փոխանցման հեղինակ։

2019 թվականին Կուբոն վերադարձավ Տոկիո։ Ապրիլի 28-ին նա 2 գոլային փոխանցման հեղինակ դարձավ Մացումոտո Յամագայի դեմ խաղում՝ օգնելով իր թիմին հաղթել 2-0 հաշվով։ Մայիսի 12-ին Կուբոն խփեց Ջուբիլո Իվատայի դեմ հանդիպման միակ գնդակը՝ 1-0 հաշվով հաղթանակ պարգևելով Տոկիոյին։ Հունիսի 1-ին ճապոնացին դուբլ ձևակերպեց Օիտա Տրինիտայի դեմ խաղում։ Տոկիոյի առաջին թիմի կազմում Կուբոն անցկացրեց 30 հանդիպում՝ դառնալով 6 գոլի և 4 գոլային փոխանցման հեղինակ։

### Ռեալ Մադրիդ
2019 թվականի հունիսի 14-ին Կուբոն 5 տարվա պայմանագիր կնքեց Ռեալ Մադրիդի հետ։ Թեև նա գրանցվեց մինչև 19 տարեկանների թիմում, որոշվել էր, որ 2019-20 մրցաշրջանում ճապոնացին հանդես կգա Կաստիլիայի կազմում։ Այնուամենայնիվ, օգոստոսի 22-ին Կուբոն 1 տարվա վարձավճարով միացավ Մալյորկային։

## Միջազգային կարիերա
Կուբոն ներկայացրել է Ճապոնիան բոլոր տարիքային երիտասարդական հավաքականներում։ 2017 թվականի մայիսին նա Մ20 հավաքականի կազմում մասնակցեց աշխարհի առաջնությանը՝ անցկացնելով 3 հանդիպում և դառնալով 1 գոլային փոխանցման հեղինակ։ Հոկտեմբերին Կուբոն մինչև 17 տարեկանների հավաքականի կազմում մասնակցեց աշխարհի առաջնությանը։ Այստեղ նա գոլի և 2 գոլային փոխանցման հեղինակ դարձավ Հոնդուրասի դեմ խաղում, իսկ Ճապոնիան դուրս մնաց մրցաշարի 1/8 եզրափակչից՝ հետխաղյա 11-մետրանոցների հարվածաշարում պարտվելով Անգլիային։

Ճապոնիայի ազգային հավաքական Կուբոն առաջին անգամ հրավիրվեց 2019 թվականի մայիսի 23-ին՝ Սալվադորի ու Տրինիդադ և Տոբագոյի դեմ խաղերի համար։ Մայիսի 24-ին նա ընդգրկվեց Ճապոնիայի՝ Կոպա Ամերիկայի համար վերջնական կազմում։ Իր դեբյուտը ազգային հավաքականում նշեց հունիսի 9-ին՝ Սալվադորի դեմ խաղում։ Կոպա Ամերիկայում Կուբոն մասնակցեց հավաքականի բոլոր հանդիպումներին, իսկ Ճապոնիան դուրս մնաց խմբային փուլից։

## Կարիերայի վիճակագրություն
### Ակումբային վիճակագրություն
*2019 թվականի հուլիսի 22-ի դրությամբ*

### Միջազգային վիճակագրություն
*2019 թվականի հուլիսի 22-ի դրությամբ*

## Ծանոթագրություններ

## Արտաքին հղումներ
* Կուբոյի պաշտոնական Ֆեյսբուքի էջը
* Կուբոյի պաշտոնական Ինստագրամի էջը
* Կուբոն transfermarkt-ում
* Կուբոն soccerbase.com-ում
* Կուբոն WhoScored.com կայքում 
* Կուբոն ՖԻՖԱ-ի պաշտոնական կայքում 
* Կուբոն Ճապոնիայի ֆուտբոլի ասոցիացիայի կայքում

Կատեգորիա:Բարսելոնայի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Խետաֆեի ֆուտբոլիստներ
Կատեգորիա:Ճապոնացի ֆուտբոլիստներ
Կատեգորիա:Ճապոնիայի ֆուտբոլի հավաքականի ֆուտբոլիստներ
Կատեգորիա:Մալյորկայի ֆուտբոլիստներ
Կատեգորիա:Յոկոհամա Ֆ. Մարինոսի ֆուտբոլիստներ
Կատեգորիա:Ռեալ Մադրիդ Կաստիլիայի ֆուտբոլիստներ
Կատեգորիա:Ռեալ Մադրիդի ֆուտբոլիստներ
Կատեգորիա:Ռեալ Սոսիեդադի ֆուտբոլիստներ
Կատեգորիա:Վիլյառեալի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ
Կատեգորիա:Տոկիոյի ֆուտբոլիստներ